b'\n_START_ARTICLE_\nH. Beam Piper\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nPiper oli p\xc3\xa4\xc3\xa4asiassa itseoppinut. H\xc3\xa4n meni 18-vuotiaana t\xc3\xb6ihin Altoonan rautateille Pennsylvaniassa. H\xc3\xa4n ty\xc3\xb6skenteli my\xc3\xb6s y\xc3\xb6vartijana rautateill\xc3\xa4._NEWLINE_Piper julkaisi ensimm\xc3\xa4isen novellinsa "Time and Time Again" vuonna 1947 Astounding Science Fiction tieteiskirjallisuuslehdess\xc3\xa4. H\xc3\xa4n kirjoitti etup\xc3\xa4\xc3\xa4ss\xc3\xa4 lyhyit\xc3\xa4 kertomuksia kunnes teki vuonna 1961 lyhyen kokeilun romaanien maailmaan. Piper ker\xc3\xa4si aseita ja kirjoitti dekkarin Murder in the Gunroom._NEWLINE_Piper teki itsemurhan marraskuussa 1964 Williamsportissa, Pennsylvaniassa. Tarkaa kuolinp\xc3\xa4iv\xc3\xa4\xc3\xa4 ei tiedet\xc3\xa4; viimeinen p\xc3\xa4iv\xc3\xa4kirjamerkint\xc3\xa4 oli 5. marraskuuta ("Sataa 0930"), ja ruumiin l\xc3\xb6yt\xc3\xb6p\xc3\xa4iv\xc3\xa4ksi mainitaan eri l\xc3\xa4hteiss\xc3\xa4 joko 9. tai 11. marraskuuta. Jerry Pournellen Little Fuzzyyn kirjoittaman esipuheen mukaan Piper sulki kaikki huoneistonsa mukavuudet, suojasi lattian ja sein\xc3\xa4t maalarin suojakankaalla ja surmasi itsens\xc3\xa4 asekokoelmansa k\xc3\xa4siaseella. Piperin itsemurhaviestin mukaan: "En halua j\xc3\xa4tt\xc3\xa4\xc3\xa4 sotkua taakseni l\xc3\xa4htiess\xc3\xa4ni pois, mutta jos olisin voinut siivota aiheuttamani sotkun en olisi l\xc3\xa4htenyt pois. H. Beam Piper."_NEWLINE_Jotkut Piperin el\xc3\xa4m\xc3\xa4kerran kirjoittajat perustelevat h\xc3\xa4nen toimintaansa taloudellisilla vaikeuksilla, toiset perheongelmilla; Pournellen mukaan Piper tunsi itsens\xc3\xa4 talousvaikeuksien ahdistamiseksi erottuaan puolisostaan, ja olleensa siin\xc3\xa4 virheellisess\xc3\xa4 k\xc3\xa4sityksess\xc3\xa4 ett\xc3\xa4 h\xc3\xa4nen uransa oli laskussa (h\xc3\xa4nen agenttinsa oli kuollut ehtim\xc3\xa4tt\xc3\xa4 ilmoittaa h\xc3\xa4nelle hyvist\xc3\xa4 myyntituloista). Toimittaja George H. Scithers, joka tunsi Piperin henkil\xc3\xb6kohtaisesti, on kertonut ett\xc3\xa4 Piper halusi kostaa halveksimalleen entiselle puolisolle: tekem\xc3\xa4ll\xc3\xa4 itsemurhan Piperin henkivakuutus mit\xc3\xa4t\xc3\xb6itiin eik\xc3\xa4 entinen puoliso hy\xc3\xb6tynyt siit\xc3\xa4._NEWLINE_Piperin julkaisematon k\xc3\xa4sikirjoitus "Only the Arquebus" on kadoksissa; on luultavaa ett\xc3\xa4 h\xc3\xa4n tuhosi sen yhdess\xc3\xa4 henkil\xc3\xb6kohtaisten papereiden kanssa._NEWLINE_H\xc3\xa4nen tuotansa julkaisuoikeudet hankki lopulta itselleen Ace Science Fiction ja uudelleenjulkaisi taskukirjoina 1980-luvun alussa. Useat painokset ovat loppuunmyytyj\xc3\xa4, vaikkakin Ace julkaisi tunnetuimpia teoksia uusintapainoksina 1998 ja 2001. Uransa loppupuolella Piper oli kirjeenvaihdossa Pournellen kanssa, joka Acen kustannustoimittajana auttoi Piperin romaanien julkaisemisessa._NEWLINE_Viime aikoina on h\xc3\xa4nen useita kertomuksiaan uudelleenjulkaistu. H\xc3\xa4nen tekij\xc3\xa4noikeutensa on annettu n\xc3\xa4k\xc3\xb6j\xc3\xa4\xc3\xa4n raueta, mink\xc3\xa4 vuoksi Gutenberg-projekti on julkaissut h\xc3\xa4en tuotantoaan internetiss\xc3\xa4.\n_START_SECTION_\nTeoksista\n_START_PARAGRAPH_\nPiperin kertomuksia on kahdenlaisia: avaruusoopperoita kuten Space Viking, sek\xc3\xa4 kertomuksia kultturikonflikteista tai kulttuurien v\xc3\xa4\xc3\xa4rinymm\xc3\xa4rryksist\xc3\xa4, kuten Little Fuzzy tai Paratime-kertomukset._NEWLINE_Pysyv\xc3\xa4 teema h\xc3\xa4nen t\xc3\xb6iss\xc3\xa4\xc3\xa4n on se, ett\xc3\xa4 historia toistaa itse\xc3\xa4\xc3\xa4n; aikaisemmilla tapahtumilla tulee olemaan suorat ja selke\xc3\xa4t vastineet tulevaisuudessa. Romaani Uller Uprising on selkein esimerkki t\xc3\xa4st\xc3\xa4 perustuen Sepoy-kapinaan._NEWLINE_Piperin henkil\xc3\xb6hahmoja kuvaa k\xc3\xa4sitys itsen\xc3\xa4isest\xc3\xa4 henkil\xc3\xb6st\xc3\xa4: henkil\xc3\xb6st\xc3\xa4 joka kykenee huolehtimaan itsest\xc3\xa4\xc3\xa4n ja on halukas ja kyvyk\xc3\xa4s kohtaamaan kaikki eteen tulevat haasteet. Henkil\xc3\xb6iden toiminta on yleens\xc3\xa4 suoraviivaista ja konflikti ulkoista._NEWLINE_Piper oli kiinnostunut General Semantics -koulukunnasta. Koulukunta on erikseen mainittu teoksessa Murder in the Gunroom, ja sen periaatteet, kuten tietoisuus tiet\xc3\xa4misen rajoituksista, n\xc3\xa4kyv\xc3\xa4t h\xc3\xa4nen my\xc3\xb6hemm\xc3\xa4ss\xc3\xa4 tuotannossaan._NEWLINE_Pipein teokset ovat vaikuttaneet my\xc3\xb6hempiin tieteiskirjailijoihin. Charles Strossin Merchant Princes sarja on saanut Strossin mukaan vaikutteita Piperin Paratimesta. Piperin kertomuksesta Omnilingual on otettu lukuisia uusintapainoksia ja siihen on usein viitattu my\xc3\xb6hemmiss\xc3\xa4 kertomuksissa jotka k\xc3\xa4sittelev\xc3\xa4t muukalaisrotujen kielten k\xc3\xa4\xc3\xa4nt\xc3\xa4mist\xc3\xa4. Elizabeth Bearin mukaan h\xc3\xa4nen romaaninsa Undertow sai vaikutteita Little Fuzzysta.\n_START_SECTION_\nTerro-Human Future History\n_START_PARAGRAPH_\nTerro-Human Future History on Piperin yksityiskohtainen n\xc3\xa4kemys seuraavasta 6000 vuodesta ihmiskunnan historiassa. 1942, vuosi jolloin ensimm\xc3\xa4inen ydinreaktori rakennettiin, on m\xc3\xa4\xc3\xa4ritelty vuodeksi 1 A.E. (Atomic Era, "atomikausi"). Vuonna 1973 ydinsota raunioittaa planeetan. Terran Federation ("Maan liittovaltio") muodostuu ihmiskunnan matkustaessa avaruuteen ja kehitt\xc3\xa4ess\xc3\xa4 antipainovoimateknologian._NEWLINE_Kertomus "The Edge of the Knife" (kokoomateoksessa Empire) tapahtuu hieman ennen ydinsotaa, ja sis\xc3\xa4lt\xc3\xa4\xc3\xa4 henkil\xc3\xb6n, joka n\xc3\xa4kee n\xc3\xa4kyj\xc3\xa4 tulevaisuudesta. Kertomus yhdist\xc3\xa4\xc3\xa4 Piperin teossarjojen avainelementtej\xc3\xa4._NEWLINE_Suurin osa kertomuksista tapahtuu seuraavan vuosituhannen aikana, kahden Federaation aikakautena.Merkitt\xc3\xa4vimpi\xc3\xa4 niist\xc3\xa4 ovat kolme Fuzzy-romaania (Little Fuzzyensimm\xc3\xa4isen\xc3\xa4), mitk\xc3\xa4 k\xc3\xa4sittelev\xc3\xa4t eriskummallisen vieraan muukalaisrodun tunnustamista ihmisenkaltaisiksi/tietoisiksi (sapient), ja kahden eri lajin yrityksi\xc3\xa4 el\xc3\xa4\xc3\xa4 yhdess\xc3\xa4 Fuzzien kotiplaneetalla Zarathustralla._NEWLINE_Federaatio romahtaa System States Warissa ja sit\xc3\xa4 seuraavissa planeettojenv\xc3\xa4lisiss\xc3\xa4 sodissa (osa siit\xc3\xa4 n\xc3\xa4ht\xc3\xa4viss\xc3\xa4 teoksessa The Cosmic Computer), mik\xc3\xa4 johtaa pitk\xc3\xa4\xc3\xa4n v\xc3\xa4litilaan, jolloin ei ole ihmisten yht\xc3\xa4 keskusvaltaa. Space Viking sijoittuu t\xc3\xa4h\xc3\xa4n kaoottiseen aikakauteen._NEWLINE_V\xc3\xa4litila p\xc3\xa4\xc3\xa4ttyy ensimm\xc3\xa4isen Imperiumin luomiseen. Ainakin viisi imperiumia hallitsee ihmiskuntaa seuraavana nelj\xc3\xa4n\xc3\xa4 tuhantena vuonna, mutta vain muutama lyhyt kertomus (koottu teokseen Empire) kuvaa t\xc3\xa4t\xc3\xa4 aikakautta. Piper yleens\xc3\xa4 kuvaa n\xc3\xa4it\xc3\xa4 imperiumeja hyv\xc3\xa4ntahtoisiksi, valistuneiden itsevaltiaiden (despotismi) hallitsemiksi._NEWLINE_Piperin tulevaisuuden historia muistuttaa jossain m\xc3\xa4\xc3\xa4rin Isaac Asimovin S\xc3\xa4\xc3\xa4ti\xc3\xb6-trilogiaa, ja on luultavasti saanut siit\xc3\xa4 vaikutteita, varsinkin kun kumpikin kirjailija kirjoitti John W. Campbellin julkaisuihin.\n_START_SECTION_\nParatime\n_START_PARAGRAPH_\nPaljon lyhyempi sarja vaihtoehtoisen historian kertomuksia on Piperin Paratime-sarja. Kertomukset on koottu yhteen Paratime-romaaniin, mink\xc3\xa4 jatko-osa on romaani Lord Kalvan of Otherwhen. N\xc3\xa4m\xc3\xa4 kertomukset liittyv\xc3\xa4t "Paratime Policeen", kehittyneen rinnakkaismaailman lainvalvontaorganisaatioon mik\xc3\xa4 on oppinut matkustamaan rinnakkaismaailmojen aikalinjojen v\xc3\xa4lill\xc3\xa4. He vartioivat mustasukkaisesti rinnakkaismaailmojen olemassaolon salaisuutta, vaikka louhivat toisten maailmojen resursseja omansa hyv\xc3\xa4ksi. K\xc3\xa4y ilmi ett\xc3\xa4 ihmiset ovat kotiplaneettansa oloja paenneita marsilaisia pakolaisia jotka muuttivat maapallolle._NEWLINE_Toisin kuin monissa muissa vaihtoehtoista historiaa k\xc3\xa4sitteleviss\xc3\xa4 teoksissa Pipe pyrkii sijoittamaan historiankulun k\xc3\xa4\xc3\xa4nnekohdat kauas menneisyyteen. Esimerkiksi Lord Kalvan kertoo poliisista joka siirtyy vahingossa rinnakkaismaailmaan miss\xc3\xa4 nykyisten eurooppalaisten esi-is\xc3\xa4t eiv\xc3\xa4t siirtyneet Eurooppaan. Sen sijaan nomadit heimot siirtyiv\xc3\xa4t Aasian ja Pohjois-Amerikkaan. Romaanissa Pohjois-Amerikan it\xc3\xa4rannikolla asuvat heimot siirtyiv\xc3\xa4t alueelle l\xc3\xa4nnest\xc3\xa4 ja el\xc3\xa4v\xc3\xa4t yh\xc3\xa4 keskiaikaisessa yhteiskunnassa.'